Period: Old Babylonian
Genre: Royal Inscription
Transliteration:
<SURFACE>
{d}nergal en gal
usu ir₉-ra
ni₂ me-lam₂ gur₃-ru
šul kala-ga dumu pa₄-šeš kur gal-la
haš-ba gur-ru-bi dug₃
lugal-a-ni-ir
ku-du-ur-ma-bu-uk
ad-da kur mar-tu
dumu si-im-ti-ši-il-ha-ak
lu₂ šu gar e₂-babbar-ra-ke₄
bi₂-in-gi₄-a
ugnim ka-zal-lu{ki}
u₃ mu-ti-a-ba-al-la-ke₄
ša₃ larsa{ki} ša₃ e-mu-ut-ba-la-ke₄
sag geš bi₂-in-ra-a
inim dug₄-ga {d}nanna {d}utu-ta
ka-zal-lu i-ni-in-dab₅-ba
bad₃-bi i-ni-in-si₃-ga
ka-si-il-la-aš i-ni-in-gar-ra-a
u₄-bi-a {d}nergal
lugal-a-ni-ir
nam-ga-me-eš₃-a-ni-ta
e₂-me-te-gir₃-ra
ki-tuš nam-ur-sag-ga₂-ka-ni
i-ši ni₂ šu si-a
nam-til₃-la-ni-še₃
u₃ nam-til₃ <unk>{d}sin dumu-ni
lugal larsa{ki}ma-še₃
mu-na-ni-in-du₃
mu nam-mah-bi-gin₇
sag-bi hu-mu-ni-in-il₂
{d}nergal lugal-mu
za-e-me-en ba-e-a-ak
ga₂-e a-na-mu me-en
nig₂-ak-bi-še₃ {d}nergal
dingir-ra-na he₂-en-ši-hul₂
nam-til₃ u₄ mah-bi
bala da-ri₂ sag-e-eš
he₂-en-na-rig₇-ge

Cuneiform:
<SURFACE>
𒀭𒊊𒀕𒃲𒂗𒃲
𒀉𒆗𒄊𒊏
𒉎𒈨𒉈𒅍𒊒
𒂄𒅤𒂵𒌉𒉽𒋀𒆳𒃲𒆷
𒋻𒁀𒄥𒊒𒁉𒄭
𒈗𒀀𒉌𒅕
𒆪𒁺𒌨𒈠𒁍𒊌
𒀜𒁕𒆳𒈥𒌅
𒌉𒋛𒅎𒋾𒅆𒅋𒄩𒀝
𒇽𒋗𒃻𒂍𒌓𒊏𒆤
𒉈𒅔𒄄𒀀
𒆠𒋢𒇻𒂠𒃻𒅗𒉌𒇻𒆠
𒅇𒈬𒋾𒀀𒁀𒀠𒆷𒆤
𒊮𒌓𒀕𒆠𒊮𒂊𒈬𒌓𒁀𒆷𒆤
𒊕𒄑𒉈𒅔𒊏𒀀
𒅗𒅗𒂵𒀭𒋀𒆠𒀭𒌓𒋫
𒅗𒉌𒇻𒄿𒉌𒅔𒆪𒁀
𒂦𒁉𒄿𒉌𒅔𒋧𒂵
𒅗𒋛𒅋𒆷𒀸𒄿𒉌𒅔𒃻𒊏𒀀
𒌓𒁉𒀀𒀭𒊊𒀕𒃲
𒈗𒀀𒉌𒅕
𒉆𒂵𒈨𒀊𒀀𒉌𒋫
𒂍𒈨𒋼𒄊𒊏
𒆠𒆪𒉆𒌨𒊕𒂷𒅗𒉌
𒄿𒅆𒉎𒋗𒋛𒀀
𒉆𒋾𒆷𒉌𒂠
𒅇𒉆𒋾<unk>𒀭𒌍𒌉𒉌
𒈗𒌓𒀕𒆠𒈠𒂠
𒈬𒈾𒉌𒅔𒆕
𒈬𒉆𒈤𒁉𒁶
𒊕𒁉𒄷𒈬𒉌𒅔𒅍
𒀭𒊊𒀕𒃲𒈗𒈬
𒍝𒂊𒈨𒂗𒁀𒂊𒀀𒀝
𒂷𒂊𒀀𒈾𒈬𒈨𒂗
𒃻𒀝𒁉𒂠𒀭𒊊𒀕𒃲
𒀭𒊏𒈾𒃶𒂗𒅆𒄾
𒉆𒋾𒌓𒈤𒁉
𒁄𒁕𒌷𒊕𒂊𒌍
𒃶𒂗𒈾𒉺𒄸𒁺𒄀